Jesús kꞌaidꞌu wãsidꞌa Simón Pedrota dewarabema Jesúsba jʉrʉdꞌata. Maʉ̃ Jesúsba jʉrʉdꞌara ũdukꞌawua bꞌasia sacerdote wagꞌauba, maʉ̃ta Jesú ũme edꞌa wãsia sacerdote wagꞌau drogꞌoadꞌe.
Mawũãmina Pedrora drogꞌoadꞌe ãĩ bꞌesia puerta maẽ. Mawũẽ Jesúsba jʉrʉdꞌara sacerdote wagꞌauba ũdukꞌawua bꞌʉta wũẽrã puerta akʉbari ũme bedꞌeape edꞌa wãbisia Pedrora.
Mawũẽ wũẽrã puerta akʉbaribara Pedroa mawũãsia: ¿Bʉsidꞌa kꞌãʉ̃ba jʉrʉkuadꞌadꞌebema ẽka? Mawũãĩ izhara mawũãsia: Mʉrã izhi ẽã.
Maʉ̃ne nezokꞌarãta Daizeze de akʉbada bawara edau nʉmeãsia tebʉta puadꞌape. Kũrãsãba tebʉ kꞌã nʉmeãsia. Ãzhi bawara Pedrosidꞌa edau nʉmasia tebʉ kꞌã.
Anásba widꞌidꞌa Jesúa
Sacerdote wagꞌaubara Jesúa widꞌisia izha jʉrʉkuadꞌadꞌebemata izhi ũrãgꞌadꞌebemata.
Mawũẽ Jesúsbara panaʉ̃ mawũãsia: Mʉrã dajada bedꞌea bꞌasia zhãrã jõmaʉ̃ daidꞌu. Mʉrã baridua miã ũrãgꞌa bꞌasia de zhi jʉrebada maẽ, Daizeze dedꞌa ewara maẽ, judíorã jõma zhi jʉrebada maẽ, mʉãrã aramaʉ̃ne kꞌãrẽ chupea jara bꞌa ẽbasia.
¿Kꞌãrẽã mʉãã widꞌibʉrʉ? Mʉ bedꞌeata ũrĩnapeadꞌaa widꞌidua mʉã kꞌãrẽta jarakꞌa bꞌadꞌata. Ãzha kꞌawua bꞌea mʉã kꞌãrẽta jaradꞌata.
Jesúsba mawũãĩ Daizeze de akʉbadadꞌebemata abꞌa mama kꞌobꞌʉba kĩrãma tachipe mawũãsia: ¿Bʉara mawũã panaʉ̃bʉrʉka sacerdote wagꞌau bedꞌeara?
Mawũãĩ Jesúsbara panaʉ̃ mawũãsia: Mʉta ãña bedꞌea tabebʉrʉ jaradua kꞌãrẽne ãña bedꞌea tabeta. Mawũãmina mʉta bia bedꞌea tabebʉrʉ, ¿mʉrã kꞌãrẽã tachibʉrʉ?
Mobebʉrʉ Anás sacerdote wagꞌauta bꞌadꞌabara jʉ̃ diabuesia Caifás sacerdote wagꞌauma.
Pedroba ũdukꞌa adꞌa Jesús
Pedrora edau nʉmasia tebʉ kꞌã. Maʉ̃ne mawũãsidꞌa: ¿Bʉra Jesúsba jʉrʉkuadꞌadꞌebema ẽka? Mawũãnaĩ izhara merãbʉrʉta mawũãsia: Mʉrã izhi ẽã.
Maʉ̃ne sacerdote wagꞌau nezokꞌata abꞌa Pedroba kʉwʉrʉ ʉrawedꞌa mebẽrãba Pedroa mawũãsia: ¿Mʉã bʉra Jesú ũme ũdusi ẽka ne uta bꞌʉ maẽ?
Mawũãĩ Pedrobara wakusa merãsia. Maʉ̃ daucha berusia gallora.